Na osnovu člana 2. stava (3) tačke h., člana 7. tačke a), člana 39. i 45. Zakona o Centralnoj banci Bosne i Hercegovine („Službeni glasnik BiH“, br. 1/97, 29/02, 13/03, 14/03, 09/05, 76/06 i 32/07), Upravno vijeće Centralne banke Bosne i Hercegovine, na 7. sjednici od 28.04.2021. godine, donosi

ODLUKU

o puštanju u opticaj kovanog novca konvertibilne marke

apoena 5, 10, 20 i 50 feninga i 1 konvertibilne marke

Član 1.

(Uvodne odredbe)

Centralna banka Bosne i Hercegovine izvršila je kovanje kovanog novca konvertibilne marke (u daljem tekstu: kovani novac KM) u apoenima od 5, 10, 20 i 50 feninga i 1 konvertibilne marke, izdanja 2021. godine.

Član 2.

(Osnovna obilježja i dizajn kovanog novca KM)

Kovani novac KM iz člana 1. ove odluke ima osnovna obilježja i dizajn u svemu utvrđena odlukama, kako slijedi:

# Odlukom o izdavanju, osnovnim obilježjima i puštanju u opticaj kovanog novca od 10, 20 i 50 feninga, („Službeni glasnik BiH“, br. 24/98 i 25/98),

# Odlukom o izdavanju, osnovnim obilježjima i puštanju u opticaj kovanog novca od 1 i 2 konvertibilne marke („Službeni glasnik BiH“, br. 20/00),

# Odlukom o izdavanju, osnovnim obilježjima i puštanju u opticaj kovanog novca u apoenima od 5 konvertibilnih maraka i 5 feninga, („Službeni glasnik BiH“, br. 92/05).

Član 3.

(Godina izdanja kovanog novca KM)

Kovani novac KM iz člana 1. ove odluke kovan je s godinom izdanja “2021”.

Član 4.

(Zakonsko sredstvo plaćanja)

Kovani novac KM iz ove odluke, po Zakonu o Centralnoj banci Bosne i Hercegovine, sve javne i privatne institucije i ustanove, pravna i fizička lica obavezna su prihvatiti u njihovoj nominalnoj vrijednosti kao zakonsko sredstvo plaćanja, kada im se ponude u gotovinskim transakcijama, odnosno u poravnanju i plaćanju bilo kojih obaveza prema njima, na cijeloj teritoriji Bosne i Hercegovine.

Član 5.

(Puštanje u opticaj kovanog novca KM)

Stupanjem na snagu ove odluke Centralna banka Bosne i Hercegovine će, preko Centralnog ureda, glavnih jedinica i filijala, kovani novac KM iz ove odluke puštati u opticaj sukcesivno, u skladu s inventurom zaliha kovanog novca KM i planom izdavanja kovanog novca KM u opticaju.

Član 6.

(Stupanje na snagu)

Ova odluka stupa na snagu osmog dana od dana objavljivanja u “Službenom glasniku BiH”, a objaviće se i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

|  |  |
| --- | --- |
| Broj: UV-122-01-1-1045-5/21 AJSarajevo, 28.04.2021. godine | PredsjedavajućiUpravnog vijeća Centralne bankeBosne i HercegovineGUVERNERdr. Senad Softić |